**СТАНОВИЩЕ**

На научните трудове и учебната дейност

На гл. ас. Биляна Красимирова Туманова д-р - Рангелова

Представени за участие в конкурс за заемане на академичната длъжност „доцент” по професионално направление 1.3. Педагогика на обучението по физическо възпитание и спорт – плуване.

**Изготвил:** доц. Христо Андонов, доктор

**ДАННИ ЗА ПРОЦЕДУРАТА ПО КОНКУРСА**

Конкурсът е обявен в Държавен вестник бр. 35 от 18.04.2023 година. За участие в конкурса са подадени документи от един кандидат. Съгласно подадено заявление до Ректора на СУ „Св. Климент Охридски“ от главен асистент Биляна Красимирова Туманова – Рангелова доктор, преподавател в катедра „Индивидуални спортове и рекреация” в Департамента по спорт на СУ „Св. Климент Охридски” и след оценка на декларираните наукометрични данни, същата е допусната до участие в конкурса.

**БИОГРАФИЧНИ ДАННИ, ОБРАЗОВАНИЕ И НАУЧНА КВАЛИФИКАЦИЯ НА КАНДИДАТА.**

Главен асистент Биляна Рангелова, доктор е родена на 23.04.1985 година.

През 2007 година придобива бакалавърска степен в Национална спортна академия „В. Левски” със специалност Треньор по синхронно плуване, а през 2008 година придобива Магистърска степен по Спортна журналистика в НСА.

През 2018 година защитава дисертационен труд на тема „Ефектът от адаптирана програма по плуване при бебета” за придобиване на ОНС „Доктор” по професионално направление 1.3. Педагогика на обучението по /Методика на обучението по физическо възпитание и спорт – плуване/.

Биляна Рангелова е с богат професионален опит натрупан като състезател по плуване (държавен шампион) и удостоена със званието кандидат майстор на спорта, треньор по плуване, хоноруван преподавател по плуване при СУ „Св. Климент Охридски”.

През 2016 година печели конкурс за Асистент по плуване към Катедра „Индивидуални спортове и рекреация” при Департамента по спорт на СУ „Св. Климент Охридски”, а през 2019 конкурс за Главен асистент по същата специалност.

Г-жа Рангелова продължава да се изявява като състезателка, а също така и като треньор, за което печели приза за „Треньор на годината“ на СУ.

Кандидатката е участвала в множество проекти. Също така взима участие като доброволец в организации като „Спешъл олимпикс” България и Фондация „Воден път”.

Биляна Рангелова участва активно и в дейността на академичната общност като от 2021 година е член на Атестационната комисия към Департамента по спорт, от 2016 е отговорник за спорта на Факултет Педагогика към СУ. Взима активно участие в спортните прояви на ДС по плажен тенис и ски алпийски дисциплини и е един от основните организатори на летните и зимни учебно спортни практики на Департамента по спорт.

**НАУЧНОИЗСЛЕДОВАТЕЛСКА ДЕЙНОСТ**

Представената за конкурса справка за научноизследователската продукция по наукометрични показатели на д-р Рангелова отговоря на националните изисквания по чл. 26 от ЗРАСРБ.

В обявения конкурс за доцент Биляна Рангелова участва с 16 научни труда:

* Монография- 1бр. ( №1)
* Книга-1бр. (№2)
* Статии в научни списания- 3бр. (№4, 9,10)
* Статии и доклади в сборници от научни форуми- 11бр. (№ 3, 5, 6, 7, 8, 11, 12, 13, 14, 15, 16)

От посочените общо 16 научни трудове, 3 са публикувани в чужбина.

Авторският дял в публикациите е както следва:

* Самостоятелни - 12
* Водещ автор - 3
* Втори автор - 1

От представените 16 научни труда - 14 са на български език, 2 са на английски език.

Така представените научни трудове покриват изискванията за точките (420) по отделните показатели необходими за заемане на академичната длъжност „Доцент“ на СУ.

Теоретичната стойност на представените трудове може да се сведе до следното:

* Обогатява се знанието за спорта плуване, като двигателна активност, чрез изследване на лица с различна квалификация;
* Представена е идеята за спорта плуване в областта на образователната сфера, като двигателна активност за целия живот.
* Разработени са модели от методични единици (упражнения) за различни мускулни групи, двигателни качества и физиологични показатели, важни за плуването като активност.
* Изследван е спорта плуване в исторически аспект, като е отделено специално място на появата и развитието му във ВУ.

Високо оценявам монографичния труд на гл.ас. д-р Рангелова на тема: „Подобряване на някои физиологични показатели и двигателни качества сред студенти чрез средствата на плувния спорт”. Той е разработен на 119 страници и са проучени 88 литературни източника на кирилица и латиница. Значителен принос на монографичния труд представлява четвъртата част озаглавена „Програма по плуване за подобряване на някои физиологични показатели и двигателни качества''. Тук е изложена целта на програмата, описани са средствата, методическите изисквания и нейните предимства.

От направеното представяне на изследванията, могат да бъдат изведени някои по-важни научни-приложни приноси:

* Представени са оригинални данни, показващи важната роля на редовната двигателна активност, в частност плуването за профилактика и за укрепването на здравето при всички възрастови групи;
* В областта на професионалната подготовка на спортно-педагогически кадри е обогатена теорията за заниманията по „Спорт – плуване“, като „Изборно – задължителна“ форма на обучение във висшите училища с неспортна насоченост;
* Направени са важни обобщения и заключения на базата на сравнението и анализа;
* Разработените и апробирани научни изследвания са авторски, оригинални и иновативни. Научните търсения в представените публикации обогатяват и осъвременяват теорията и практиката на дисциплината плуване.
* Постигнатите резултати и изводите направени от тях, са допълнение към теорията и методиката на ФВС;

**ЗАКЛЮЧЕНИЕ**

Биляна Рангелова е уважаван преподавател с богата практическа и много добра теоретическа подготовка. Ползва се с изключителен авторитет както в плувните среди, така и в системата на висшето образование.

На основата на анализа по представената ми документация, относно научната и преподавателската дейност, както и на професионалните качества на гл. ас. Биляна Рангелова, доктор с убеденост предлагам на Уважаемите членове на специализираното научното жури да присъди академичната длъжност „ДОЦЕНТ“ по професионално направление 1.3. Педагогика на обучението по физическо възпитание и спорт - плуване към катедра „Индивидуални спортове и рекреация” на Департамента по спорт на СУ „Св. Климент Охридски”

26.07.2023 г. Изготвил становището:

София /доц. Христо Андонов, д-р/

.